বেশ অনেকদিন পরে বাংলা টেলিভিশনে জমজমাট দুই পিরিয়ড ড্রামা-য়। একটি ইতিমধ্যেই টেলিকাস্ট শুরু হয়ে দর্শকদের মন জয় করে নিয়েছে, অন্যটি আসছে আগামী ১১ সেপ্টেম্বর থেকে।
‘রাণী রাসমণি’ ধারাবাহিকটির প্রস্তুতি পর্ব থেকেই সাড়া পড়ে গিয়েছিল টেলিপাড়ায়। কারণ, অথেন্টিক পিরিয়ড ড্রামা সাম্প্রতিককালে খুব একটা দেখা যায়নি প্রথম সারির চ্যানেলগুলিতে। তা ছাড়া তথ্যের অথেন্টিসিটির চেয়ে বড় কথা, পিরিয়ড নির্মাণ কতটা দৃষ্টিনন্দন। সেট এবং পোশাক-আশাক ভীষণ গুরুত্বপূর্ণ এই ক্ষেত্রে। খুব স্বাভাবিকভাবেই সেখানে বাজেটের প্রসঙ্গ এসে পড়ে এবং প্রথম সারির চ্যানেলগুলি এই ধরনের বিষয়ের উপরে ধারাবাহিক প্রযোজনা করলে তা সহজেই দর্শকদের আকৃষ্ট করে। 

এই বিষয়ে অন্যান্য খবর

দু’সপ্তাহেই দ্বিতীয় সেরা ধারাবাহিক ‘রাণী রাসমণি’, সাফল্যের নেপথ্যে রয়েছেন কারা


তা ছাড়া, দীর্ঘ দিন ধরে একই ছকের সোশ্যাল ড্রামা দেখতে দেখতে বেশ কিছুটা একঘেয়েমি এসে গিয়েছিল। ‘রাণী রাসমণি’ সেখানে অনেকটা তাজা হাওয়ার মতো কাজ করেছে। তাই টেলিকাস্ট শুরু হওয়ার মাত্র তিন সপ্তাহের মধ্যেই শীর্ষস্থানে চলে আসে এই ধারাবাহিক। পাশাপাশি যাঁরা এতদিন বাংলা টেলিভিশনের দর্শকদের গুণমানের দিকে আঙুল তুলে এসেছেন, তাঁদের কাছেও একটি মোক্ষম জবাব ‘রাণী রাসমণি’। দর্শক যে ভাল জিনিসের কদর করেন, তা আরও একবার প্রমাণ করেছে এই ধারাবাহিকের টিআরপি।  

রাসমণির চরিত্রে দিতিপ্রিয়া রায়। ছবি সৌজন্য: জি বাংলা
সন্ধে সাড়ে ছ’টার স্লটে স্টার জলসা-র দিকে প্রকৃতপক্ষে একটি চ্যালেঞ্জ ছুড়ে দেয় জি বাংলা। খুব স্বাভাবিক যে, চ্যানেল জিআরপি রেটিংয়ে বাংলার এক নম্বর বিনোদন চ্যানেল হওয়ার সুবাদে একটি মোক্ষম জবাবই দেবে স্টার জলসা। আর সেই জবাবই হল ‘সন্ন্যাসী রাজা’— এই প্রজন্মের অনেকের কাছেই যা নেহাতই ‘উত্তমকুমারের ছবি’। কিন্তু বিংশ শতাব্দীর গোড়ার দিকের বাংলায় ‘দ্য ভাওয়াল সন্ন্যাসী কেস’ ছিল সবচেয়ে আলোচিত একটি বিষয়। 
১৯০৯ সালের ৭ মে দার্জিলিঙে মারা যান পূর্ববঙ্গের ভাওয়াল এস্টেটের মেজকুমার রমেন্দ্রনারায়ণ রায়। এমনটাই দাবি করেছিলেন তাঁর রানি বিভাবতী দেবী ও তাঁর শালা সত্যেন্দ্রনাথ বন্দ্যোপাধ্যায়। তাঁকে দাহ করা হয় তার পরের দিনই। এই ঘটনার ১১ বছর পরে ঢাকায় ফিরে আসেন ‘সন্ন্যাসী-রাজা’ আর তার পরের বছরই শুরু হয় একটি ঐতিহাসিক মামলা। মজার বিষয় হল, সেই রায়ও আবার মিলেনিয়ামের পরে ভুল বলে প্রমাণ করেন সমাজবিদ-ঐতিহাসিক পার্থ চট্টোপাধ্যায়।  

এই বিষয়ে অন্যান্য খবর

সন্ন্যাসী রাজা-র নেপথ্যের গল্প


সব মিলিয়ে গায়ে কাঁটা দেওয়া একটি রোমাঞ্চকর সময়, যার সঙ্গে এই প্রজন্মের পরিচিতি খুবই কম। ১৯৭৫ সালে নির্মিত ‘সন্ন্যাসী রাজা’ ছবিতে এই মামলা, ভাওয়াল এস্টেট, রায় পরিবার ও রমেন্দ্র-বিভাবতী-র সম্পর্কের একটি খণ্ডচিত্র দেখা যায় মাত্র। অনেক তথ্য, অনেক খুঁটিনাটিই ছবি থেকে বাদ পড়ে ছবির দৈর্ঘ্য ঠিক রাখার জন্য। সেই সময় তো আর সিক্যুয়েল বা ফ্র্যাঞ্চাইজি কনসেপ্টটি মাথা চাড়া দেয়নি। তাই ‘রাণী রাসমণি’-র মতো ‘সন্ন্যাসী রাজা’ নিয়েও বিপুল আকর্ষণ থাকবে দর্শকদের মধ্যে। 

ভাওয়ালের মেজরানির চরিত্রে অদ্রিজা রায়। ছবি: ইউটিউব থেকে
ধারাবাহিকের কাস্টিংও হয়েছে ভাল। প্রোমোতেই লুকসেটে নজর কেড়েছেন অদ্রিজা রায়। আর প্রোমো থেকে এইটুকু স্পষ্ট যে প্রযোজক লীনা গঙ্গোপাধ্যায় রমেন্দ্রনারায়ণের পাশাপাশি তাঁর রানি বিভাবতীর অজানা গল্পকেও তুলে ধরবেন তাঁর চিত্রনাট্যে। অর্থাৎ সন্ধে সাড়ে ছ’টার স্লটে আগামী ১১ সেপ্টেম্বর থেকে লড়াই এবার রানি বনাম রানি— একজন বাংলার নবজাগরণের অবিচ্ছেদ্য অঙ্গ আর অন্যজন বিংশ শতাব্দীর সবচেয়ে বিতর্কিত মামলার মধ্যমণি। 
টিআরপি-র লড়াইটা কিন্তু হবে বেশ জম্পেশ। কিন্তু জেতা-হারাকে ছাপিয়ে যেটা সবচেয়ে গুরুত্বপূর্ণ বিষয় তা হল— এই দু’টি ধারাবাহিকই বাংলা টেলিভিশনের কনটেন্টের মানোন্নয়ন ঘটাচ্ছে এবং ঘটাবে।